2023.1.20.
HU
Az Európai Unió Hivatalos Lapja
C 20/5
ELFOGADTA EZT AZ AJÁNLÁST:
I. FEJEZET: CÉL, ALKALMAZÁSI KÖR ÉS A PRIORITÁSOK MEGHATÁROZÁSA
1.
Ez az ajánlás egy sor olyan célzott uniós és nemzeti szintű intézkedést határoz meg, amelynek célja a kritikus infrastruktúrák rezilienciájának önkéntes alapon történő támogatása és fokozása, és amelyek középpontjában a számottevő határokon átnyúló jelentőséggel bíró, illetve az egyes meghatározott kulcsfontosságú ágazatokbeli kritikus infrastruktúrák – például az energetikai infrastruktúrák, a digitális infrastruktúrák, a közlekedési infrastruktúrák és az űrinfrastruktúrák – állnak.
Az említett célzott intézkedések a felkészültség és a reagálás megerősítésére, valamint nemzetközi együttműködésre irányulnak.
2.
Az ezen ajánlásban foglalt célok megvalósítása érdekében megosztott, az uniós és a nemzeti szabályok, valamint az üzleti titoktartásra vonatkozó szabályok értelmében bizalmasnak minősülő információkat csak abban az esetben kell megosztani a Bizottsággal és más érintett hatóságokkal, ha ez az információmegosztás ezen ajánlás megfelelő alkalmazásához szükséges.
Ez az ajánlás nem érinti a tagállamok alapvető nemzetbiztonsági, közbiztonsági, illetve védelmi érdekeinek védelmét, és egyik tagállammal szemben sem elvárás az, hogy megosszon olyan információkat, amelyek ellentétesek ezen érdekekkel.
II.
FEJEZET FOKOZOTT FELKÉSZÜLTSÉG
Tagállami szintű intézkedések 3.
A tagállamoknak kockázatértékeléseik vagy meglévő egyenértékű elemzéseik aktualizálása során mérlegelniük kell az összes veszélyre kiterjedő megközelítés alkalmazásának lehetőségét, összhangban a kritikus infrastruktúráikat fenyegető aktuális veszélyek változó jellegével – különösen az azonosított kulcsfontosságú ágazatokban –, és ha lehetséges, a kritikus fontosságú szervezetekre alkalmazandó, készülő új jogi keret hatálya alá tartozó valamennyi ágazatban.
4.
A Tanács felkéri a tagállamokat, hogy a kritikus fontosságú szervezetekre alkalmazandó, rövidesen elfogadandó jogi keretnek megfelelően – amennyiben lehetséges – gyorsítsák fel az előkészítő munkát és fogadjanak el rezilienciát fokozó intézkedéseket, kiemelt figyelmet fordítva a számottevő határokon átnyúló jelentőséggel bíró kritikus fontosságú szervezetek azonosításával, valamint az azonosított kritikus fontosságú szervezetek rezilienciájának javítása érdekében nyújtott támogatás fokozásával kapcsolatos, egyfelől a tagállamok közötti, másfelől a Bizottsággal történő együttműködésre és releváns információmegosztásra.
5.
A tagállamoknak támogatniuk kell a szakértők képzését és gyakorlatait, valamint a bevált gyakorlatok és a levont tanulságok szakértők közötti megosztását.
A tagállamoknak ösztönözniük kell a szakértőket a meglévő nemzeti és nemzetközi képzési platformokon való részvételre, például az uniós polgári védelmi mechanizmus keretében.
6.
A tagállamoknak ösztönözniük és támogatniuk kell legalább az energiaágazatbeli kritikus infrastruktúrák üzemeltetőit abban, hogy – amennyiben ez előnyös – az uniós szinten közösen elfogadott elveket követve stresszteszteket végezzenek.
E stressztesztek során értékelni kell a kritikus infrastruktúra ember okozta ellenséges fenyegetésekkel szembeni rezilienciáját.
Ezért a tagállamoknak törekedniük kell arra, hogy a lehető leghamarabb, de legkésőbb 2023 első negyedévének végéig azonosítsák a tesztelendő, érintett kritikus infrastruktúrákat, és konzultáljanak ezeknek a kritikus infrastruktúráknak az üzemeltetőivel.
Emellett a tagállamoknak a nemzeti joggal összhangban támogatniuk kell a kritikus infrastruktúrák üzemeltetőit abban, hogy a lehető leghamarabb megkezdjék az említett teszteket, törekedve azok 2023 végéig történő lezárására.
A Tanács 2023.
április végéig értékelni kívánja a stressztesztekkel kapcsolatos helyzetet.
7.
A kritikus infrastruktúrákat érintő, gyorsan változó fenyegetések miatt létfontosságú ezen infrastruktúrák magas szintű védelmének a fenntartása.
A Tanács arra ösztönzi a tagállamokat, hogy különítsenek el elegendő pénzügyi forrást illetékes nemzeti hatóságaik kapacitásainak a megerősítésére, és biztosítsák számukra az ahhoz szükséges támogatást, hogy fokozni tudják a kritikus infrastruktúrák rezilienciáját.
A Tanács arra bátorítja továbbá a tagállamokat, hogy különítsenek el elegendő pénzügyi forrást a nagyszabású kiberbiztonsági események kezeléséért felelős hatóságok számára azok támogatása érdekében, és biztosítsák, hogy a számítógép-biztonsági eseményekre reagáló csoportjaik (CSIRT) és illetékes hatóságaik teljes mértékben részt vegyenek a CSIRT-ek hálózatában, illetve az EU-CyCLONe-ban.